CELEX: 32016D1073
Language: da
Date: 2016-07-01 00:00:00
Title: Kommissionens gennemførelsesafgørelse (EU) 2016/1073 af 1. juli 2016 om ækvivalensen af udpegede kontraktmarkeder i USA i henhold til Europa-Parlamentet og Rådets forordning (EU) nr. 648/2012 (EØS-relevant tekst)

2.7.2016   
            
            
               DA
            
            
               Den Europæiske Unions Tidende
            
            
               L 178/24
            
         KOMMISSIONENS GENNEMFØRELSESAFGØRELSE (EU) 2016/1073
   af 1. juli 2016
   om ækvivalensen af udpegede kontraktmarkeder i USA i henhold til Europa-Parlamentet og Rådets forordning (EU) nr. 648/2012
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (1), særlig artikel 2a, stk. 2, og
   ud fra følgende betragtninger:
   
               (1)
            
            
               Ved forordning (EU) nr. 648/2012 er der fastsat clearing- og bilaterale risikostyringskrav til over-the-counter (»OTC«)-derivataftaler samt indberetningskrav for sådanne kontrakter. I artikel 2, nr. 7), i forordning (EU) nr. 648/2012 defineres et OTC-derivat som en derivataftale, hvis gennemførelse ikke finder sted på et reguleret marked som defineret i artikel 4, stk. 1, nr. 14), i Europa-Parlamentets og Rådets direktiv 2004/39/EF (2) eller på et tredjelandsmarked, der anses for at svare til et reguleret marked i henhold til artikel 2a i forordning (EU) nr. 648/2012. En derivataftale, hvis gennemførelse ikke finder sted på et tredjelandsmarked, der anses for at svare til et reguleret marked, klassificeres derfor som en OTC-derivataftale i henhold til forordning (EU) nr. 648/2012.
            
         
               (2)
            
            
               I henhold til artikel 2a forordning (EU) nr. 648/2012 anses et tredjelandsmarked for at svare til et reguleret marked, hvis det opfylder retligt bindende krav, som er ækvivalente med kravene i afsnit III i direktiv 2004/39/EF, og er underlagt effektivt løbende tilsyn og effektiv løbende håndhævelse i det pågældende tredjeland.
            
         
               (3)
            
            
               For at et tredjelandsmarked skal kunne anses for at svare til et reguleret marked i henhold til direktiv 2004/39/EF, skal det materielle resultat af de gældende retligt bindende krav og tilsyns- og håndhævelsesforanstaltninger være ækvivalent med Unionens krav med hensyn til de reguleringsmæssige mål, de realiserer. Formålet med denne ækvivalensvurdering er derfor at kontrollere, at de retligt bindende krav, som gælder for udpegede kontraktmarkeder i USA, er ækvivalente med kravene i afsnit III i direktiv 2004/39/EF, og at disse markeder er underlagt effektivt løbende tilsyn og effektiv løbende håndhævelse. De markeder, der er godkendt som udpegede kontraktmarkeder på datoen for vedtagelsen af nærværende afgørelse, bør derfor anses for at svare til et reguleret marked i henhold til direktiv 2004/39/EF.
            
         
               (4)
            
            
               Udpegede kontraktmarkeder er »boards of trade«, som drives under tilsyn af Commodity Futures Trading Commission (CFTC) i henhold til § 5 i Commodity Exchange Act (CEA), 7 USC 7. De retligt bindende krav til udpegede kontraktmarkeder, der er godkendt i USA, består af CEA, som sammen med bestemmelser fra Commodity Futures Trading Commission (CFTC), udgør de retlige rammer for driften af udpegede kontraktmarkeder. Del 38 af CFTC's bestemmelser indeholder kravene til drift som et »boards of trade« samt 23 grundprincipper, som udpegede kontraktmarkeder skal opfylde både indledningsvis og løbende. I henhold til CFTC's bestemmelser skal udpegede kontraktmarkeder drive en handelsfacilitet, hvilket under CEA generelt indebærer et multilateralt system, hvor deltagerne har mulighed for at foretage transaktioner efter faste regler. Udpegede kontraktmarkeder skal give medlemmerne upartisk adgang til deres markeder og tjenester. Adgangskriterierne skal være upartiske og gennemsigtige og skal anvendes på en ikkediskriminerende måde. Hertil kommer, at udpegede kontraktmarkeder i henhold til CFTC's bestemmelser er underlagt krav vedrørende forvaltning af interessekonflikter, risikostyring, ordninger for handel, clearing og afvikling, børsregler samt overvågning af overholdelsen. Under grundprincip 2 (17 CFR § 38.150 (2015)) skal et »board of trade« udarbejde, overvåge og håndhæve overholdelsen af de interne regler for udpegede kontraktmarkeder, herunder de regler, der forbyder urimelig handelspraksis (»abusive trade practices«) på disse markeder. Med henblik herpå skal et »board of trade« have kapacitet til at afsløre, undersøge og pålægge passende sanktioner over for personer, der overtræder nogen af de udpegede kontraktmarkeders interne regler.
            
         
               (5)
            
            
               De retligt bindende krav til udpegede kontraktmarkeder, der er godkendt i USA, som er fastsat i de retlige rammer for driften af udpegede kontraktmarkeder, giver vigtige resultater, som er ækvivalente med resultaterne af de krav, der er fastsat i afsnit III i direktiv 2004/39/EF, på følgende områder: proceduren for tilladelse, definitionskrav, adgang til udpegede kontraktmarkeder, organisatoriske krav, krav til den øverste ledelse, derivaters optagelse til handel, derivaters suspension og fjernelse fra handel, overvågning af overholdelse samt adgang til ordninger for clearing og afvikling
            
         
               (6)
            
            
               I henhold til direktiv 2004/39/EF gælder kravene om gennemsigtighed før og efter handelen kun for aktier, der er optaget til handel på regulerede markeder. Da aktier hverken handles på eller optages til handel på udpegede kontraktmarkeder, mener Kommissionen ikke, at vurderingen af disse krav er relevant for nærværende afgørelse
            
         
               (7)
            
            
               Det bør derfor konkluderes, at de retligt bindende krav til udpegede kontraktmarkeder, som er fastsat af USA, giver resultater, som er ækvivalente med resultaterne af de krav, der er fastsat i afsnit III i direktiv 2004/39/EF.
            
         
               (8)
            
            
               De udpegede kontraktmarkeder drives under tilsyn af CFTC. Hovedformålet med CFTC's overholdelsesplan er at evaluere de udpegede kontraktmarkeders overholdelse af de gældende bestemmelser i CEA, herunder de 23 grundprincipper, som udpegede kontraktmarkeder skal opfylde, samt at disse grundprincipper gennemføres i CFTC's bestemmelser. Med henblik herpå undersøger CFTC, hvorvidt de udpegede kontraktmarkeders opfylder grundprincipperne og overholder bestemmelser vedrørende handelspolitisk overvågning, markedstilsyn, revisionsspor, og disciplinære tiltag for udpegede kontraktmarkeder. CFTC overvåger via markedstilsynsprogrammet forhandlere for at sikre, at de overholder bestemmelserne i CEA og CFTC's egne bestemmelser. Med henblik herpå overvåger tilsynsprogrammet handelsaktiviteten på udpegede kontraktmarkeder, futures-positioner, byttetransaktioner og swap-positioner for derved at kunne afsløre og forhindre urimelig handelspraksis (»abusive trade practices«) og sikre overholdelse af bestemmelserne i CEA og CFTC's bestemmelser Derudover gennemgås udpegede kontraktmarkeders protokoller vedrørende regler via markedsgennemgangsprogrammet (»market review program«) og udpegede kontraktmarkeders protokoller vedrørende produktvilkår gennemgås via produktgennemgangsprogrammet (»product review program«). Begge disse programmer gennemgår protokoller for at sikre overholdelse af bestemmelserne i CEA og CFTC's bestemmelser.
            
         
               (9)
            
            
               CFTC har ligeledes ansvar for håndhævelse af reglerne. I henhold til § 6b i CEA kan CFTC udstede et påbud, der styrer indstilling af bestemte aktiviteter, og pålægge civil- eller strafferetlige sanktioner, hvis det konstateres, at et udpeget kontraktmarked har overtrådt bestemmelserne i CEA eller CFTC's bestemmelser. I henhold til § 6c(a) i CEA kan CFTC desuden anlægge sag ved en forbundsdomstol i USA imod enhver registreret virksomhed eller anden person, som overtræder bestemmelser i CEA eller relevante regler, bestemmelser og kendelser fra CFTC. De udpegede kontraktmarkeder pålægges et vist tilsynsansvar og er forpligtede til at overvåge og håndhæve overholdelsen af de interne regler på hvert af de pågældende markeder. Under »emergency powers« (CEA § 8a(9)) gives CFTC bemyndigelse til at pålægge et udpeget kontraktmarked at træffe foranstaltninger, som CFTC måtte finde nødvendige for at opretholde eller genoprette korrekt handel i eller afvikling af en given derivataftale. Det udpegede kontraktmarked skal også råde over ordninger og midler til effektiv håndhævelse af sine egne interne regler.
            
         
               (10)
            
            
               Det bør derfor konkluderes, at udpegede kontraktmarkeder er underlagt effektivt løbende tilsyn og effektiv løbende håndhævelse i USA.
            
         
               (11)
            
            
               De betingelser, der er fastsat i artikel 2a forordning (EU) nr. 648/2012, bør derfor anses for at være opfyldt for så vidt angår udpegede kontraktmarkeder, der er godkendt i USA.
            
         
               (12)
            
            
               Denne afgørelse er baseret på de retligt bindende krav til udpegede kontraktmarkeder, som er gældende i USA på tidspunktet for vedtagelsen af afgørelsen. Kommissionen bør fortsat løbende overvåge udviklingen i de retlige og tilsynsmæssige ordninger for udpegede kontraktmarkeder og kontrollere, at de betingelser, som danner grundlag for nærværende afgørelse, er opfyldt. Kommissionen bør navnlig tage denne afgørelse op til revision i lyset af ikrafttrædelsen af Europa-Parlamentets og Rådets forordning (EU) nr. 600/2014 (3) og Europa-Parlamentets og Rådets direktiv 2014/65/EU (4).
            
         
               (13)
            
            
               Den regelmæssige gennemgang af de retlige og tilsynsmæssige rammer, der gælder for udpegede kontraktmarkeder i USA, berører ikke Kommissionens mulighed for at foretage en særlig gennemgang på et hvilket som helst tidspunkt, hvis den relevante udvikling nødvendiggør, at Kommissionen revurderer den anerkendelse af rammerne som ækvivalente, som nærværende afgørelse giver. En sådan revurdering kan medføre ophævelse af nærværende afgørelse.
            
         
               (14)
            
            
               Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
            
         VEDTAGET DENNE AFGØRELSE:
   Artikel 1
   Ved anvendelsen af artikel 2, nr. 7), i forordning (EU) nr. 648/2012 anses de »boards of trade«, som Commodity Futures Trading Commission har udpeget som kontraktmarkeder i USA, og som står anført i bilaget, for at svare til regulerede markeder som defineret i artikel 4, stk. 1, nr. 14) i direktiv 2004/39/EF.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 1. juli 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 201 af 27.7.2012, s. 1.
   
      (2)  Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF, og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF (EUT L 145 af 30.4.2004, s. 1).
   
      (3)  Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (EUT L 173 af 12.6.2014, s. 84).
   
      (4)  Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (EUT L 173 af 12.6.2014, s. 349).
   
      BILAG
      Udpegede kontraktmarkeder i USA, som omhandlet i artikel 1:
      
                  a)
               
               
                  Cantor Futures Exchange, L.P.
               
            
                  b)
               
               
                  CBOE Futures Exchange, LLC
               
            
                  c)
               
               
                  Chicago Board of Trade (Board of Trade of the City of Chicago, Inc.)
               
            
                  d)
               
               
                  Chicago Mercantile Exchange, Inc.
               
            
                  e)
               
               
                  Commodity Exchange, Inc.
               
            
                  f)
               
               
                  ELX Futures, L.P.
               
            
                  g)
               
               
                  Eris Exchange, LLC
               
            
                  h)
               
               
                  ICE Futures U.S., Inc.
               
            
                  i)
               
               
                  Minneapolis Grain Exchange, Inc.
               
            
                  j)
               
               
                  New York Mercantile Exchange, Inc.
               
            
                  k)
               
               
                  Nodal Exchange, LLC
               
            
                  l)
               
               
                  North American Derivatives Exchange, Inc.
               
            
                  m)
               
               
                  OneChicago LLC
               
            
                  n)
               
               
                  TrueEX LLC
               
            
                  o)
               
               
                  NASDAQ Futures, Inc.